A Bizottság határozata

(1994. november 24.)

az Európai Közösségen belüli, az oda irányuló és az onnan kifelé történő hulladékszállítás felügyeletéről és ellenőrzéséről szóló 259/93/EGK tanácsi rendeletben említett egységes kísérő dokumentumról

(94/774/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel az Európai Közösségen belüli, az oda irányuló és az onnan kifelé történő hulladékszállítás felügyeletéről és ellenőrzéséről szóló, 1993. február 1-jei 259/93/EGK tanácsi rendeletre [1] és különösen annak 42. cikkének (1) bekezdésére,

mivel a 259/93/EGK rendelet szerinti egységes kísérő dokumentumot ugyanezen rendelet vonatkozó cikkeire, valamint a vonatkozó nemzetközi egyezményekre és megállapodásokra és különösen a Gazdasági Együttműködési és Fejlesztési Szervezet (OECD) munkájára tekintettel hozták létre;

mivel a kísérő dokumentum, mely bejelentő lapból és kísérő lapból áll, a hulladékszállítások bejelentésére és a szállítmányok nyomon követésére, valamint a hulladékártalmatlanítás és -hasznosítás igazolásául kell hogy szolgáljon;

mivel a kísérő dokumentum lehetővé teszi a tagállamok által kijelölt hatóságok számára, hogy ellássák a 259/93/EGK rendeletben megfogalmazott felügyeleti és ellenőrzési feladataikat;

mivel a Bizottság intézkedési tervezetet nyújtott be a legutóbb a 91/692/EGK [2] irányelvvel módosított, a hulladékokról szóló 75/442/EGK tanácsi irányelv [3] 18. cikkében létrehozott bizottsághoz;

mivel a Bizottság által benyújtott intézkedési tervezettel kapcsolatban a bizottság kedvező véleményt adott,

ELFOGADTA EZT A HATÁROZATOT:

1. cikk

Az egységes kísérő dokumentumot, mely e határozat mellékletében szerepel, és amely bejelentő lapból és kísérő lapból áll, a hulladékszállítások bejelentésére és a szállítás nyomon követésére kell használni, a 259/93/EGK tanácsi rendeletben előírtaknak megfelelően; ez a dokumentum továbbá a hulladék ártalmatlanítására és hasznosítására vonatkozó igazolásként szolgál.

2. cikk

Az 1. cikkben meghatározott dokumentumot hamisíthatatlan, fehér enyvezett papírra nyomtatják, mely alkalmas írásra és legalább 40 g/m2 súlyú. A papírnak legalább annyira átlátszatlannak kell lennie, hogy az egyik oldalon található írás ne zavarja a másik oldalon lévő szöveg olvashatóságát, és hogy normális igénybevétel esetén ne szakadjon el vagy gyűrődjön meg.

A mezők vízszintes mérete egytized hüvelyk és egyhatod hüvelyk függőlegesen.

Ez a nyomtatvány 210 × 297 mm nagyságú, megengedhető legnagyobb eltérés a hosszúságban: 5 mm-rel kevesebb és 8 mm-rel több.

Ezek a rendelkezések nem zárják ki az 1. cikkben meghatározott egységes kísérő dokumentumnak a tagállamok által meghatározott feltételek melletti hivatalos vagy a magán-adatfeldolgozó rendszere általi nyomtatását, szükség esetén vonalazatlan papírra.

3. cikk

A hulladékszállítmányok sorszáma, amelyet a 3. pontban tüntetnek fel, a származási ország kódjából és egy hatjegyű számból áll.

4. cikk

A kísérő dokumentum mintáját a gyakorlati tapasztalatok alapján felülvizsgálják, és amennyiben szükséges, módosítják.

5. cikk

Ezt a határozatot az értesítéstől számított hatvanadik naptól kell alkalmazni.

6. cikk

Ennek a határozatnak a tagállamok a címzettjei.

Kelt Brüsszelben, 1994. november 24-én.

a Bizottság részéről

Yannis Paleokrassas

a Bizottság tagja

[1] HL L 30., 1993.2.6., 1. o.

[2] HL L 377., 1991.12.31., 48. o.

[3] HL L 194., 1975.7.25., 39. o.

--------------------------------------------------

MELLÉKLET

AZ EGYSÉGES KÍSÉRŐ DOKUMENTUM MINTÁJA

amelyet az Európai Közösségen belüli, az oda irányuló és az onnan kifelé történő hulladékszállítás felügyeletéről és ellenőrzéséről szóló, 259/93/EGK tanácsi rendelet 42. cikkének megfelelően hoztak létre

BEVEZETÉS

Ezt az egységes kísérő dokumentumot az Európai Közösségen belüli, az oda irányuló és az onnan kifelé történő hulladékszállítás felügyeletéről és ellenőrzéséről szóló, 259/93/EGK tanácsi rendelet rendelkezéseinek alkalmazása érdekében dolgozták ki.

A tagállamok által a fent említett rendelet 38. cikkének megfelelően kijelölt illetékes hatóságok rendelkezésére bocsátják annak érdelében, hogy azok végrehajtsák a megfelelő felügyeleti és ellenőrzési eljárást a hulladékszállítások esetében.

Az információ, melyet ez a dokumentum tartalmaz, lehetővé teszi az illetékes hatóságok számára, hogy értesüljenek a hulladékszállítások körülményeiről és céljáról (ártalmatlanítás vagy hasznosítás). Így meg tudják tenni az emberi egészség és a környezet védelme érdekében szükséges lépéseket.

+++++ TIFF +++++

+++++ TIFF +++++

+++++ TIFF +++++

+++++ TIFF +++++

--------------------------------------------------